હરકિસન મહેતાની ઘણી નવલકથાઓમાં પરલૌકીક ઘટનાઓ, ભવિષ્યવેત્તાઓ, શ્રદ્ધા અને અંધશ્રદ્ધાના તથા જોગ-સંજોગના કિસ્સા જોવા મળે છે અને તે તેમની પ્રથમ નવલકથામાં પણ હાજર જ છે. ચંદનકૌરનું ભવિષ્ય ભાખતા હિમાલયના સાધુ, વીરોનું તાવીજ અને જગ્ગાનું વાળ કાપવું જેવી ઘટનાઓના નિરૂપણ વખતે લેખક આપણને શ્રદ્ધા અને અંધશ્રદ્ધાની પાતળી ભેદરેખાની બેય બાજુ ઘૂમાવે રાખે છે અને તેને શું માનવું તે આપણા પરે છોડી દે છે. જ્યારે જગ્ગા ફસાયેલો હોય ત્યારે તેને અણધારી મદદ પણ મળી રહે છેઃ ફોજમાંથી સમયસર ભાગવા માટે ગુરુબક્ષની મદદ મળે છે, પહેલી વાર પોલીસના ઘેરામાં ફસાય છે ત્યારે ગામના મુખીની મદદ મળે છે, વીરોની તલાશના બહાને બીજી વાર ફસાય છે ત્યારે તેણે માનેલ બહેનની અણધારી મદદ મળી રહે છે અને છેલ્લે કાયમ ને માટે જેલમાં પૂરાઈ ગયા બાદ તેને મદનમોહન મહેતાની મદદ મળે છે. જોકે આ બધી બાબત હરકિસન મહેતાએ તો માત્ર આલેખી જ છે પણ તેનો યશ તો જગ્ગાના નસીબને જ આપવો પડે.